Verkmenntaskóli Austurlands ( VA ) starfar samkvæmt lögum um framhaldsskóla nr. 92 / 2008 en þar er kveðið á um hvernig mati og eftirliti með gæðum skuli háttað í framhaldsskólum á Íslandi . Markmið mats og eftirlits með gæðum starfs í framhaldsskólum er að : veita upplýsingar um skólastarf , árangur þess og þróun til fræðsluyfirvalda , starfsfólks framhaldsskóla , viðtökuskóla , atvinnulífs , foreldra og nemenda , tryggja að starfsemi skóla sé í samræmi við ákvæði laga , reglugerða og aðalnámskrár framhaldsskóla , auka gæði náms og skólastarfs og stuðla að umbótum , tryggja að réttindi nemenda séu virt og að þeir fái þá þjónustu sem þeir eiga rétt á samkvæmt lögum . Frá haustinu 2014 hefur verið unnið að innleiðingu á ISO 9001 gæðakerfi við VA . Er þar byggt á Gæðahandbók Verkmenntaskólans á Akureyri . Vinna við sjálfsmat skólans hefur því markast af innleiðingunni síðastliðin fjögur skólaár og eru nú flestir þættir kerfisins komnir í nokkuð góða virkni og styttist óðum í að hægt sé að óska eftir gæðavottun . Gæðakerfið felur í sér þá grunnhugsun að unnið sé að stöðugum umbótum í allri starfsemi skólans enda er slíkt forsenda framþróunar . Í kerfinu er starfsemi skólans lýst . Kerfið felur einnig í sér að unnið sé eftir settum vinnureglum . Er því ætlað að vísa til allra þeirra verka sem framkvæmd eru innan skólans ásamt stjórnskipulagi hans . Með ákveðinni einföldun má setja kröfur ISO 9001 staðalsins fram með eftirfarandi mynd :